《答子潇询客中消息 其二》
清代·王守毅

凉风送归云，幽崖委寒翠。故乡深黄叶，银鳞昨夜至。

牙筹启锦缄，密蟠珍珠字。读君纸上书，陊余眼中泪。

几载订心交，蒋生尤夙契。谁能隔关山，家事代余计。

上言何所为，达余双亲意。下言何所为，勖余四方志。

贱子苟终穷，负此良友谊。反覆持素书，终夜若梦寐。

作者简介：王守毅，字忏生，固始人。举人，官四川知县。有《后湖草堂诗钞》。